CELEX: 32010D0124
Language: hr
Date: 2010-02-25 00:00:00
Title: 2010/124/EU: Odluka Vijeća od 25. veljače 2010. o pravilima rada odbora iz članka 255. Ugovora o funkcioniranju Europske unije

01/Sv. 005
            
            
               HR
            
            
               Službeni list Europske unije
            
            
               255
            
         32010D0124
   
               L 050/18
            
            
               SLUŽBENI LIST EUROPSKE UNIJE
            
            
               25.02.2010.
            
         
      ODLUKA VIJEĆA
   
   od 25. veljače 2010.
   o pravilima rada odbora iz članka 255. Ugovora o funkcioniranju Europske unije
   (2010/124/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov drugi stavak članka 255.,
   uzimajući u obzir inicijativu predsjednika Suda od 11. siječnja 2010.,
   budući da:
   
               (1)
            
            
               Suci i nezavisni odvjetnici Suda i Općeg suda imenuju se zajedničkom suglasnošću vlada država članica nakon savjetovanja s odborom, koji je osnovan za davanje mišljenja o prikladnosti kandidata za obnašanje dužnosti suca i nezavisnog odvjetnika. Odbor se sastoji od sedam osoba, izabranih iz redova bivših članova Suda i Općeg suda, članova nacionalnih vrhovnih sudova i priznatih pravnika, od kojih jednoga predlaže Europski parlament.
            
         
               (2)
            
            
               Stoga je potrebno utvrditi pravila rada odbora,
            
         DONIJELO JE OVU ODLUKU:
   Članak 1.
   Pravila rada odbora iz članka 255. Ugovora o funkcioniranju Europske unije predviđena su u Prilogu ove Odluke.
   Članak 2.
   Ova Odluka stupa na snagu 1. ožujka 2010.
   Članak 3.
   Ova se Odluka objavljuje u Službenom listu Europske unije.
   
      Sastavljeno u Bruxellesu 25. veljače 2010.
      
         
            Za Vijeće
         
         
            Predsjednik
         
         A. PÉREZ RUBALCABA
         
      
   
   PRILOG
   
      PRAVILA RADA ODBORA IZ ČLAKA 255. UGOVORA O FUNKCIONIRANJU EUROPSKE UNIJE
   
   1.   Misija
   
   Odbor daje mišljenje o prikladnosti kandidata za obnašanje dužnosti suca i nezavisnog odvjetnika Suda i Općeg suda prije nego vlade država članica imenuju kandidate iz članaka 253. i 254. Ugovora.
   2.   Sastav
   
   Odbor se sastoji od sedam osoba, izabranih iz redova bivših članova Suda i Općeg suda, članova nacionalnih vrhovnih sudova i priznatih pravnika, od kojih jednoga predlaže Europski parlament.
   3.   Mandat
   
   Članovi odbora imenuju se na razdoblje od četiri godine. Osoba, koja će zamijeniti člana prije isteka tog roka, imenuje se za preostalo razdoblje mandata svog prethodnika.
   Članovi odbora mogu se ponovno imenovati samo jednom.
   4.   Predsjedništvo i tajništvo
   
   Odborom predsjedava jedan od njegovih članova, kojeg u tu svrhu imenuje Vijeće.
   Glavno tajništvo Vijeća odgovorno je za tajništvo odbora. Ono osigurava administrativnu potporu potrebnu za rad odbora, uključujući prijevod dokumenata.
   5.   Kvorum i rasprava
   
   Sjednice odbora su valjane ako je nazočno barem pet njegovih članova. Rasprave odbora održavaju se na zatvorenoj sjednici.
   6.   Upućivanje na odbor i zahtjev za dodatnim informacijama
   
   Čim vlada države članice predloži kandidata, glavno tajništvo Vijeća taj prijedlog šalje predsjedniku odbora.
   Odbor može zatražiti od vlade, koja je dala prijedlog, da pošalje dodatne informacije ili druge materijale koje odbor smatra potrebnim za raspravu.
   7.   Saslušanje
   
   Osim u slučajevima u kojima se prijedlog odnosi na ponovno imenovanje suca ili nezavisnog odvjetnika, odbor saslušava kandidata; saslušanje se održava u tajnosti.
   8.   Obrazloženje i iznošenje mišljenja
   
   Odbor donosi mišljenje s obrazloženjem. U obrazloženju se navode glavni razlozi na kojima se temelji mišljenje odbora.
   Mišljenje odbora dostavlja se predstavnicima vlada država članica. Nadalje, na zahtjev predsjedništva, predsjednik odbora iznosi predmetno mišljenje predstavnicima vlada država članica, koji se sastaju u okviru Vijeća.
   9.   Financijske odredbe
   
   Članovi odbora, koji radi obnašanja dužnosti moraju putovati iz mjesta boravišta, imaju pravo na naknadu troškova i dnevnicu pod uvjetima iz članka 6. Uredbe br. 422/67/EEZ, 5/67/Euratom Vijeća od 25. srpnja 1967. o utvrđivanju prihoda predsjednika i članova Komisije te predsjednika, sudaca, nezavisnih odvjetnika i tajnika Suda, i predsjednika, članova i tajnika Prvostupanjskog suda, te predsjednika, članova i tajnika Službeničkog suda Europske unije (1).
   Predmetne troškove snosi Vijeće.
   
      (1)  SL 187, 8.8.1967., str. 1.